30. nedeľa C (27. október 2013)  
**2 Tim 4:6-8, 16-18**Juraj Feník

***Lebo ja mám vyliať svoju krv na obetu, nastáva čas môjho odchodu. Dobrý boj som bojoval, beh som dokončil, vieru som zachoval. Už mám pripravený veniec spravodlivosti, ktorý mi v onen deň dá Pán, spravodlivý sudca; a nielen mne, ale aj všetkým, čo milujú jeho príchod. Keď som sa prvý raz bránil, nebol pri mne nik; všetci ma opustili. Nech sa im to nepočíta. Ale Pán stál pri mne a posilňoval ma, aby sa cezo mňa naplnilo ohlasovanie a aby ho počuli všetky národy; a bol som vyslobodený z tlamy leva. Pán ma vyslobodí zo všetkého zla a zachráni ma pre svoje nebeské kráľovstvo. Jemu sláva na veky vekov. Amen.***

Dnešné čítanie asi najjasnejšie ukazuje charakter Druhého listu Timotejovi ako rozlúčkovej reči Pavla: Pavol si je vedomý, že už sa blíži čas jeho odchodu a pozerajúc sa dozadu na svoj život konštatuje, že bojoval dobrý boj, zachoval vieru a dokončil beh. Pozerá sa však aj dopredu a vie, že má od Pána pripravený veniec spravodlivosti. Jeho odmena je vyjadrená cez metaforu venca.

Obraz venca/koruny je v SZ rozšírený. Koruna zo zlata je znakom kráľovskej hodnosti (Ž 21:4) a neskôr aj ozdobou veľkňaza (1 Mach 10:20). Koruna slúži ako dar na znak priateľstva (1 Mach 13:37), ako ozdoba na priečelí chrámu (1 Mach 1:23), ako šperk ženícha v deň svadby (Pies 3:11), ako ozdoba pre čas plesania (Jdt 15:13). Často sa hovorí o venci v prenesenom zmysle. Človek je ovenčený slávou a cťou (Ž 8:6), milosťou a milosrdenstvom (Ž 102:4). Bohaté skúsenosti sú korunou pre staršieho človeka (Sir 25:6) a odmena po smrti pre spravodlivých je tiež vyjadrená metaforou koruny z Pánovej ruky (Múd 5:16). A práve na túto myšlienku očakávania večného, nepominuteľného života vyjadrenú cez metaforu koruny sa napája aj Pavol a vo svojich listoch spomína napr. nesmrteľný veniec (1 Kor 9:25). Aj inde v NZ sa stretávame s podobným použitím metafory: starší majú byť vzorom pre stádo, aby mohli dostať veniec slávy (1 Pet 5:4); veniec ako odmena alebo ozdoba sa nachádza aj v Apokalypse (2:10; 3:11; 12:1). V dnešnom čítaní sa rovnako ozýva téma odmeny cez obraz venca: v deň súdu Pavol dostane veniec spravodlivosti od spravodlivého sudcu. Po smrti bude Pavol ozdobený darom večného života.

Pri pohľade do Pavlových listov však zistíme, že v Prvom liste Solúnčanom nachádzame zaujímavé miesto (1 Sol 2:19), v ktorom Pavol používa obraz venca, ale aplikuje ho na milovanú solúnsku komunitu: “Kto je naša nádej alebo radosť alebo veniec chvály – nie aj vy?” V tomto veľmi peknom texte Pavol píše, že ľudia v Solúne, ktorým priniesol evanjelium a priviedol ich k viere, ktorým chcel odovzdať nielen evanjelium, ale aj svoj život, o ktorých sa staral s materinskou láskou a s otcovskou pevnosťou, sú jeho korunou chvály – jeho šperkom, jeho ozdobou, jeho radosťou. Pavol neváha svoje ovečky označiť metaforou venca – oni, ľudia ktorých priviedol k viere, sú jeho okrasou. Voľné spojenie týchto dvoch textov prinesie do našej pozornosti nasledujúcu perspektívu. Ako kňazi, kresťania a ľudia žijeme na tomto svete v nádeji, že raz nám dobrotivý Sudca dá veniec spravodlivosti a nesmrteľnosti. Kým tak bude, podľa vzoru Pavla našou ozdobou, vencom chvály, môžu byť naši ľudia – tí, ktorým prinášame a upevňujeme vieru a o jej autentickosti svedčíme svojou láskou a starostlivosťou.